Guðlaugur Þór sendir frá sér yfirlýsingu: Hefur rætt við yfirvöld í Tyrklandi - DV
Guðlaugur Þór sendir frá sér yfirlýsingu: Hefur rætt við yfirvöld í Tyrklandi
Mánudaginn 10. júní 2019 17:07
Guðlaugur Þór Þórðarson, utanríkisráðherra hefur sent frá sér yfirlýsingu vegna flugs, landsliðs Tyrklands í fótbolta í gær. Mikil reiði er í Tyrklandi með þær móttökur sem landsliðið fékk við komuna.
Isavia svaraði fyrir sig í dag með því að útskýra ástæður þess að öryggisleit tók 80 mínútur á Leifsstöð í gær en ekki 180 mínútur eins og Tyrkir héldu fram.
Guðlaugur Þór sendi svo frá sér yfirlýsingu nú rétt í þessu. ,,Utanríkisráðuneytinu barst í morgun orðsending frá tyrkneskum stjórnvöldum þar sem óskað var skýringa á meintum töfum við vegabréfaeftirlit og öryggisleit þegar tyrkneska karlalandsliðið í knattspyrnu kom hingað til lands í gærkvöld. Vísað er til fréttatilkynningar Isavia um framkvæmd vegabréfaeftirlits og öryggisleitar frá því fyrr í dag.
Fáeinum klukkustundum fyrir komu tyrkneska landsliðsins til Íslands óskaði sendiráð Tyrklands í Ósló, sem fer með fyrirsvar gagnvart Íslandi, eftir því við utanríkisráðuneytið að liðið fengi hraðmeðferð í gegnum vegabréfsskoðun og öryggisleit. Því miður var ekki mögulegt að bregðast við beiðninni með svo skömmum fyrirvara, auk þess sem slík fyrirgreiðsla stendur jafnan aðeins ráðamönnum og háttsettum sendierindrekum til boða.
Utanríkisráðuneytið hefur svarað orðsendingu tyrkneskra stjórnvalda og áréttað er að framkvæmd eftirlits á Keflavíkurflugvelli hafi verið í samræmi við hefðbundið verklag og ekki hafi reynst unnt að verða við hraðmeðferð.“